Fern Sunde

Fern Alberta Blodgett Sunde (født Blodgett 6. juli 1918 i Regina i Saskatchewan i Canada, død 19. september 1991 i Farsund i Norge) var en canadiskfødt skipstelegrafist og krigsseiler. Hun var første canadiske kvinne med yrkestelegrafisteksamen og den første kvinnelige radiotelegrafist på et norsk handelsskip. Sunde mottok, som den første kvinne, Krigsmedaljen for sin innsats under andre verdenskrig.

 Bakgrunn 
Hun vokste opp i byen Cobourg i Ontario.Hauge, Eiliv Odde: Lykkelige Mosdale. Sagaen om et skip, Bergen: Eide, 1954, s. 21. Da andre verdenskrig brøt ut, arbeidet hun som sekretær i et livsforsikringsselskap i Toronto. Hun meldte seg på kveldskurs i radiotelegrafi. Den 13. juni 1941 fikk hun sertifikat som radiotelegrafist. Hun var den første kvinne i Canada som tok telegrafistsertifikat,Foster, Merna: 100 More Canadian Heroines. Famous and Forgotten Faces, Toronto: Dundurn, 2011, s. 84–86. og er også beskrevet som «den vestlige verdens første kvinnelige skipsradiotelegrafist».«Kvinner gjennom hundre år», Fædrelandsvennen, 23. desember 2009, del 2, s. 7.

 Krigsseilas 
Samtidig som hun kvalifiserte seg som radiotelegrafist, lå det norske skipet MS «Mosdale» tilhørende Mosvolds rederi i havn i Montréal i mangel av radiotelegrafist. Sunde fikk dispensasjon til å ta hyre på MS «Mosdale».Såghus, Svein Vik: «Fern Sunde, krigsseiler», Årbok. Vest-Agder-museet, 2009, s. 9. I løpet av verdenskrigen seilte hun 78 turer over Atlanterhavet.«Did Women Serve at Sea in WWII? Pioneer Canadian Wireless YLs», Ylradio.Såghus, s. 20.

Skipet ble ført av Gerner Sunde og de to ble gift. MS «Mosdale var bygget for fruktfart og hadde kjøleutstyr og ble under krigen benyttet for å frakte matforsyninger fra Nord-Amerika til Storbritannia. Skipet var raskt, hadde sjanse til å seile fra tyske undervannsbåter, og seilte derfor også utenfor konvoi.Såghus, s. 10. På MS «Mosdale» var Sunde andretelegrafist fra 14. juni 1941 til 1943, da hun ble førstetelegrafist. Etter hvert fikk hun underordnede i stillingene som andre- og tredjetelegrafist.Foster, s. 85.

Sunde krediteres med å være første kvinne som over radio rapporterte posisjonen til en fiendtlig undervannsbåt.Lindbæk, Lise: Tusen norska fartyg. En antologi över norska sjömäns insats i det andra världskriget, Stockholm: Bonnier, 1944, s. 178.

Sundes virke og innsats fikk stor oppmerksomhet allerede i krigsårene, med artikler i flere aviser og magasiner.«Miss Sparks Off to War. Toronto Stenographer Ship Radio Operator», The Southeast Missourian, 11. juli 1941.«Ex-Stenographer Operates Ship Radio in Sub-Infested», Eugene Register-Guard, 26. juli 1941.«King Haakon Decorates Canadian Wife Of Norwegian Ship Captain», The Montreal Gazette, 31. juli 1943.«Mrs. Fern Sunde, Chief Wireless Operator receiving decorations from King Haakon VII», Life, bildeserie fra medaljeoverrekkelse i 1943. Historien om henne ble i 1941 også fortalt i Meddelelser fra skipsfartsdirektøren.Såghus, s. 14.

Etter at Sunde begynte å seile som telegrafist, fulgte det etter henne 21 canadiske og to amerikanske kvinnelige telegrafister på norske handelsskip under krigen.Såghus, s. 19 og 23.

Sunde ble i 1943 tildelt Krigsmedaljen for sin innsats. Da hun ble overrakt medaljen av kong Haakon i 1943, var hun første kvinnelige mottager av utmerkelsen.«Royal awards. King Haakon of Norway decorates merchant ship captain and wife», Life, 23. august 1943, s. 38. Saken fikk stor internasjonal oppmerksomhet og ekteparet Sunde ble intervjuet på BBC, både på engelsk og norsk.Såghus, s. 19.

 Etter krigen 
miniatyr|Statuen av Fern Sunde i Victoria Park
Sunde seilte som førstetelegrafist på MS «Mosdale» til mars 1946, da skipet la til havn i Norge.«"Mosdale" for første gang i Oslo», Aftenposten, morgennummeret 25. mars 1946, s. 1 og 5. Sunde bosatte seg da i ektemannens hjemby, Farsund. Hun seilte enkelte turer til hun gikk i land for godt i 1952, og fikk senere to barn.Såghus, s. 21.

I 1988 mottok Sunde hedersutmerkelsen Kaperprisen av Farsund og Lista Handelsstand. Prisen ble frem til 2000 gitt til krigsseilere med tilknytning til Farsund kommune. Sunde døde 19. september 1991, 73 år gammel.

I oktober 2020 reiste stiftelsen Cobourg Museum Foundation en bronsestatue av henne i hjembyen Cobourg i Canada. Avdukingen skjedde 17. oktober for å markere 75-årsdagen for slutten av andre verdenskrig. Statuen er plassert i Victoria Park ved bredden av Ontariosjøen. 8. mai 2025 ble en identisk statue avduket i Farsund. Statuen i Farsund er et minnesmerke for alle krigsseilere fra Lister-kommunene og er et nasjonalmonument for alle kvinnelige krigsseilere på norske skip under andre verdenskrig.

 Referanser 

 Kilder 
 Foster, Merna: 100 More Canadian Heroines. Famous and Forgotten Faces, Toronto: Dundurn, 2011, s. 84–86
 Hauge, Eiliv Odde: Lykkelige Mosdale. Sagaen om et skip, Bergen: Eide, 1954
 Såghus, Svein Vik: «Fern Sunde, krigsseiler», Årbok. Vest-Agder-museet, 2009, s. 4–25

 Eksterne lenker 
 Svein Vik Såghus: Historien om krigsseiler Fern Sunde, digital fortelling fra Vest-Agder-museet
 Maritime kvinner – om innsats, lengsel og håp, fjernsynsdokumentar med innslag om Sunde (26.15), NRK

Kategori:Norske krigsseilere under andre verdenskrig
Kategori:Krigsmedaljen
Kategori:Personer fra Regina
Kategori:Personer fra Northumberland County i Ontario
Kategori:Personer fra Farsund kommune
Kategori:Telegrafister
Kategori:Artikler i sjøfart-prosjektet